CELEX: 32014D0425
Language: lt
Date: 1404172800000
Title: 2014/425/ES: 2014 m. liepos 1 d. Komisijos sprendimas, kuriuo pagal Europos Parlamento ir Tarybos reglamento (EB) Nr. 216/2008 14 straipsnio 6 dalį Slovakijos Respublikai ir Jungtinei Karalystei leidžiama nukrypti nuo tam tikrų bendrųjų aviacijos saugos taisyklių (pranešta dokumentu Nr. C(2014) 4344)  Tekstas svarbus EEE

3.7.2014   
            
            
               LT
            
            
               Europos Sąjungos oficialusis leidinys
            
            
               L 196/30
            
         KOMISIJOS SPRENDIMAS
   2014 m. liepos 1 d.
   kuriuo pagal Europos Parlamento ir Tarybos reglamento (EB) Nr. 216/2008 14 straipsnio 6 dalį Slovakijos Respublikai ir Jungtinei Karalystei leidžiama nukrypti nuo tam tikrų bendrųjų aviacijos saugos taisyklių
   
      
         (pranešta dokumentu Nr. C(2014) 4344)
      
   
   (Tekstas svarbus EEE)
   
      (2014/425/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 14 straipsnio 7 dalį,
   kadangi:
   
               (1)
            
            
               Slovakijos Respublika ir Jungtinė Karalystė paprašė leisti taikyti tam tikras nuo Komisijos reglamente (ES) Nr. 1178/2011 (2) nustatytų bendrųjų aviacijos saugos taisyklių nukrypti leidžiančias nuostatas. Vadovaudamasi Reglamento (EB) Nr. 216/2008 14 straipsnio 7 dalimi, Komisija, remdamasi Europos aviacijos saugos agentūros (toliau – Agentūra) rekomendacijomis, įvertino prašomų leidžiančių nukrypti nuostatų taikymo poreikį ir jomis užtikrinamos apsaugos lygį;
            
         
               (2)
            
            
               pirmoji nukrypti leidžianti nuostata, kurios 2013 m. balandžio 29 d. paprašė Slovakijos Respublika, susijusi su skrydžio pagal prietaisus kvalifikacijos (IR) atnaujinimo ir IR teorijos egzamino ir įgūdžių patikrinimo egzamino perlaikymo reikalavimais, nustatytais Reglamento (ES) Nr. 1178/2011 I priedo (FCL dalies) FCL.625 nuostatos c ir d punktuose. Slovakijos Respublikos nuomone, tie reikalavimai netinkami, jeigu pilotas turi lygiavertę IR, patvirtintą trečiosios šalies išduota licencija, kuri atitinka 1944 m. gruodžio 7 d. Čikagoje pasirašytos Tarptautinės civilinės aviacijos konvencijos 1 priedą (toliau – ICAO 1 priedas). Slovakijos Respublika taip pat pateikė įrodymų, kad leidus taikyti prašomą nukrypti leidžiančią nuostatą būtų pasiektas lygiavertis apsaugos lygis. Remdamasi 2013 m. birželio 4 d. Agentūros pateikta rekomendacija, Komisija padarė išvadą, kad šia nukrypti leidžiančia nuostata užtikrinamas apsaugos lygis būtų toks pat, kaip ir taikant bendrąsias aviacijos saugos taisykles, jei būtų laikomasi tam tikrų sąlygų;
            
         
               (3)
            
            
               antroji nukrypti leidžianti nuostata, kurios 2013 m. balandžio 29 d. paprašė Slovakijos Respublika, susijusi su orlaivių klasės ar tipo kvalifikacijos atnaujinimo reikalavimu, nustatytu Reglamento (ES) Nr. 1178/2011 I priedo (FCL dalies) FCL.740 nuostatos b punkte. Slovakijos Respublikos nuomone, tas reikalavimas netinkamas, jeigu pilotas turi lygiavertę orlaivių klasės ar tipo kvalifikaciją, patvirtintą trečiosios šalies išduota licencija, kuri atitinka ICAO 1 priedą. Slovakijos Respublika taip pat pateikė įrodymų, kad leidus taikyti prašomą nukrypti leidžiančią nuostatą būtų pasiektas lygiavertis apsaugos lygis. Remdamasi 2013 m. birželio 4 d. Agentūros pateikta rekomendacija, Komisija padarė išvadą, kad šia nukrypti leidžiančia nuostata užtikrinamas apsaugos lygis būtų toks pat, kaip ir taikant bendrąsias aviacijos saugos taisykles, jei būtų laikomasi tam tikrų sąlygų;
            
         
               (4)
            
            
               trečioji nukrypti leidžianti nuostata, kurios Jungtinė Karalystė paprašė 2013 m. birželio 21 d. ir iš dalies ją pakeitė liepos 4 d., susijusi su vieno stūmoklinio variklio lėktuvų klasės kvalifikacijos ir motorizuotųjų turo sklandytuvų klasės kvalifikacijos pratęsimo sąlygomis, nustatytomis Reglamento (ES) Nr. 1178/2011 I priedo (FCL dalies) FCL.740.A nuostatos b dalies 1 punkto ii papunktyje. Jungtinės Karalystės nuomone, tas reikalavimas netinkamas pilotams, kurie turi skrydžio pagal prietaisus kvalifikaciją ir (arba) instruktoriaus kvalifikaciją, bet neturi kitos orlaivių klasių ar tipo kvalifikacijos. Jungtinė Karalystė taip pat pateikė įrodymų, kad leidus taikyti prašomą nukrypti leidžiančią nuostatą būtų pasiektas lygiavertis apsaugos lygis. Remdamasi 2013 m. rugpjūčio 27 d. Agentūros pateikta rekomendacija, Komisija padarė išvadą, kad šia nukrypti leidžiančia nuostata užtikrinamas apsaugos lygis būtų toks pat, kaip ir taikant bendrąsias aviacijos saugos taisykles, jei būtų laikomasi tam tikrų sąlygų;
            
         
               (5)
            
            
               ketvirtoji nukrypti leidžianti nuostata, kurios 2013 m. liepos 10 d. paprašė Jungtinė Karalystė, susijusi su išankstinėmis sąlygomis, kurias turi atitikti prašymo išduoti SFE pažymėjimą teikėjas ir kurios nustatytos Reglamento (ES) Nr. 1178/2011 I priedo (FCL dalies) FCL.1010.SFE nuostatos a punkte. Jungtinės Karalystės nuomone, tos išankstinės sąlygos yra neišsamios, kadangi apima tik daugiapiločius lėktuvus, bet neapima vienpiločių aukštos klasės sudėtingų lėktuvų. Jungtinė Karalystė taip pat pateikė įrodymų, kad leidus taikyti prašomą nukrypti leidžiančią nuostatą būtų pasiektas lygiavertis apsaugos lygis. Remdamasi 2013 m. rugpjūčio 27 d. Agentūros pateikta rekomendacija, Komisija padarė išvadą, kad šia nukrypti leidžiančia nuostata užtikrinamas apsaugos lygis būtų toks pat, kaip ir taikant bendrąsias aviacijos saugos taisykles, jei būtų laikomasi tam tikrų sąlygų;
            
         
               (6)
            
            
               vadovaujantis Reglamento (EB) Nr. 216/2008 14 straipsnio 7 dalimi, apie vienai valstybei narei leistą taikyti leidžiančią nukrypti nuostatą turi būti pranešama visoms valstybėms narėms ir joms taip pat suteikiama teisė taikyti tą priemonę. Todėl šis sprendimas turėtų būti skirtas visoms valstybėms narėms. Nukrypti leidžianti nuostata ir jos taikymo sąlygos turėtų būti aprašytos taip, kad tokioje pačioje padėtyje esančios kitos valstybės narės galėtų taikyti tą priemonę be papildomo Komisijos pritarimo. Vis dėlto remiantis Reglamento (EB) Nr. 216/2008 15 straipsnio 1 dalimi valstybės narės turėtų keistis informacija apie nukrypti leidžiančių nuostatų taikymą, nes jos gali turėti padarinių už valstybių narių, kurioms leista taikyti nukrypti leidžiančias nuostatas, ribų;
            
         
               (7)
            
            
               šiame sprendime nustatytos priemonės atitinka Europos aviacijos saugos agentūros komiteto nuomonę,
            
         PRIĖMĖ ŠĮ SPRENDIMĄ
   1 straipsnis
   Slovakijos Respublika gali tvirtinti nuostatas, leidžiančias nukrypti nuo šių Reglamento (ES) Nr. 1178/2011 I priede (FCL dalyje) nustatytų įgyvendinimo taisyklių:
   
               1)
            
            
               to priedo FCL.625 nuostatos „IR. Galiojimas, pratęsimas ir atnaujinimas“ b ir c punktų – pagal šio sprendimo I priedo 1 skirsnyje nustatytas taisykles su sąlyga, kad laikomasi šio sprendimo I priedo 2 skirsnyje nurodytų sąlygų;
            
         
               2)
            
            
               to priedo FCL.740 nuostatos „Orlaivių klasės ir tipo kvalifikacijos galiojimas ir atnaujinimas“ b punkto – pagal šio sprendimo II priedo 1 skirsnyje nustatytas taisykles su sąlyga, kad laikomasi šio sprendimo II priedo 2 skirsnyje nurodytų sąlygų.
            
         2 straipsnis
   Jungtinė Karalystė gali tvirtinti nuostatas, leidžiančias nukrypti nuo šių Reglamento (ES) Nr. 1178/2011 I priede (FCL dalyje) nustatytų įgyvendinimo taisyklių:
   
               1)
            
            
               to priedo FCL.740.A nuostatos „Orlaivių klasės ir tipo kvalifikacijos pratęsimas. Lėktuvai“ b dalies 1 punkto ii papunkčio – pagal šio sprendimo III priedo 1 skirsnyje nustatytas taisykles su sąlyga, kad laikomasi šio sprendimo III priedo 2 skirsnyje nurodytų sąlygų;
            
         
               2)
            
            
               to priedo FCL.1010.SFE nuostatos „SFE. Išankstinės sąlygos“ a punkto – pagal šio sprendimo IV priedo 1 skirsnyje nustatytas taisykles su sąlyga, kad laikomasi šio sprendimo IV priedo 2 skirsnyje nurodytų sąlygų.
            
         3 straipsnis
   Teisė taikyti 1 ir 2 straipsniuose nurodytas priemones, kaip nurodyta šio sprendimo prieduose, suteikiama visoms valstybėms narėms. Valstybės narės praneša apie tai Komisijai, Agentūrai ir nacionalinėms aviacijos institucijoms.
   4 straipsnis
   Šis sprendimas skirtas valstybėms narėms.
   
      Priimta Briuselyje 2014 m. liepos 1 d.
      
         
            Komisijos vardu
         
         Siim KALLAS
         
            Pirmininko pavaduotojas
         
      
   
   
      (1)  OL L 79, 2008 3 19, p. 1.
   
      (2)  2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1).
   
      I PRIEDAS
      Slovakijos Respublikos nuostata, leidžianti nukrypti nuo Komisijos reglamento (ES) Nr. 1178/2011 nuostatų dėl skrydžio pagal prietaisus kvalifikacijos galiojimo ir atnaujinimo.
      1.   NUKRYPTI LEIDŽIANČIOS NUOSTATOS APRAŠYMAS
      Slovakijos Respublika, nukrypdama nuo Reglamento (ES) Nr. 1178/2011 I priedo (FCL dalies) FCL.625 nuostatos „IR. Galiojimas, pratęsimas ir atnaujinimas“ c ir d punktų, gali leisti, kad pagal FCL dalį išduotų licencijų turėtojai, kurie pastaruoju metu skraidė naudodamiesi galiojančia IR, kuri patvirtinta trečiosios šalies pagal ICAO 1 priedą išduota licencija, atitiktų FCL dalies IR atnaujinimo kriterijus, nustatytus FCL.625 nuostatos c punkte, įvykdydami pratęsimo kriterijus, nustatytus FCL.625 nuostatos b punkte. Be to, ji gali leisti, kad šie pagal FCL dalį išduotų licencijų turėtojai, turintys trečiosios šalies suteiktą IR, kuri nebegalioja, tačiau buvo pratęsta ar atnaujinta per pastaruosius septynerius metus, atitiktų tik FCL.625 nuostatos c punkte nustatytus FCL dalies IR atnaujinimo kriterijus, tačiau neprivalėtų perlaikyti teorijos egzamino, kaip nurodyta FCL.625 nuostatos d punkte.
      2.   LEIDŽIANČIOS NUKRYPTI NUOSTATOS TAIKYMO SĄLYGOS
      Ši leidžianti nukrypti nuostata taikoma pagal FCL dalį išduotų licencijų, į kurias įtraukta IR, kuri turi būti atnaujinama, turėtojams. Jeigu tie licencijų turėtojai taip pat turi trečiosios šalies išduotą licenciją su galiojančia IR, pagal FCL dalį suteiktos kvalifikacijos turėtojai, norėdami atnaujinti IR, privalo tik išlaikyti kvalifikacijos patikrinimo egzaminą, tačiau nereikalaujama, kad jie patvirtintoje mokymo organizacijoje (ATO) baigtų kvalifikacijos kėlimo mokymą. Be to, nereikalaujama, kad šie licencijų turėtojai perlaikytų teorijos egzaminą, jeigu trečiosios šalies išduota licencija patvirtinta IR buvo pratęsta arba atnaujinta per pastaruosius 7 metus.
   
   
      II PRIEDAS
      Slovakijos Respublikos nuostata, leidžianti nukrypti nuo Reglamento (ES) Nr. 1178/2011 nuostatų dėl orlaivių klasės ir tipo kvalifikacijos galiojimo ir atnaujinimo
      1.   NUKRYPTI LEIDŽIANČIOS NUOSTATOS APRAŠYMAS
      Slovakijos Respublika, nukrypdama nuo Reglamento (ES) Nr. 1178/2011 I priedo (FCL dalies) FCL.740 nuostatos „Orlaivių klasės ir tipo kvalifikacijos galiojimas ir atnaujinimas“ b punkto, gali leisti, kad pagal FCL dalį išduotų licencijų turėtojai, kurie pastaruoju metu skraidė naudodamiesi galiojančia lygiaverte orlaivių klasės ar tipo kvalifikacija, kuri patvirtinta trečiosios šalies pagal ICAO 1 priedą išduota licencija, atitiktų atnaujinimo kriterijus, išlaikydami kvalifikacijos patikrinimo egzaminą, tačiau neprivalėtų papildomai baigti kvalifikacijos kėlimo mokymo.
      2.   LEIDŽIANČIOS NUKRYPTI NUOSTATOS TAIKYMO SĄLYGOS
      Ši leidžianti nukrypti nuostata taikoma pagal FCL dalį išduotų licencijų, į kurias įtraukta orlaivių klasės ar tipo kvalifikacija, kuri turi būti atnaujinama, turėtojams. Jeigu tie licencijų turėtojai taip pat turi trečiosios šalies išduotą licenciją su galiojančia tos pačios orlaivių klasės ar tipo kvalifikacija, pagal FCL dalį suteiktos kvalifikacijos turėtojai, norėdami atnaujinti orlaivių klasės ar tipo kvalifikaciją, privalo tik išlaikyti kvalifikacijos patikrinimo egzaminą, tačiau nereikalaujama, kad jie ATO baigtų kvalifikacijos kėlimo mokymą.
   
   
      III PRIEDAS
      Jungtinės Karalystės nuostata, leidžianti nukrypti nuo Reglamento (ES) Nr. 1178/2011 nuostatų dėl vieno stūmoklinio variklio lėktuvų arba motorizuotųjų turo sklandytuvų (TMG) klasės kvalifikacijos pratęsimo.
      1.   NUKRYPTI LEIDŽIANČIOS NUOSTATOS APRAŠYMAS
      Jungtinė Karalystė, nukrypdama nuo Reglamento (ES) Nr. 1178/2011 I priedo (FCL dalies) FCL.740.A nuostatos „Orlaivių klasės ir tipo kvalifikacijos pratęsimas. Lėktuvai“ b dalies 1 punkto ii papunkčio, gali leisti piloto licencijos turėtojams pratęsti vieno stūmoklinio variklio lėktuvų arba motorizuotųjų turo sklandytuvų klasės kvalifikaciją, jiems neatlikus nurodyto mokomojo skrydžio su skrydžio instruktoriumi arba orlaivių klasės kvalifikacijos instruktoriumi, jeigu per 12 mėnesių iki kvalifikacijos galiojimo pabaigos licencijos turėtojai išlaikė:
      
                  a)
               
               
                  bet kurios orlaivių klasės, tipo, skrydžio pagal prietaisus arba skrydžio virš kalnų kvalifikacijos, įtrauktos į piloto licenciją, patikrinimo egzaminą ar įgūdžių patikrinimo egzaminą arba
               
            
                  b)
               
               
                  gebėjimų vertinimo egzaminą bet kuriam skrydžio instruktoriaus, orlaivių klasės kvalifikacijos instruktoriaus arba skrydžio pagal prietaisus instruktoriaus pažymėjimui, įtrauktam į piloto licenciją, gauti.
               
            2.   LEIDŽIANČIOS NUKRYPTI NUOSTATOS TAIKYMO SĄLYGOS
      Ši leidžianti nukrypti nuostata taikoma pagal FCL dalį išduotų licencijų su vieno stūmoklinio variklio lėktuvų arba motorizuotųjų turo sklandytuvų klasės kvalifikacija turėtojams. Mokomojo skrydžio su instruktoriumi galima atsisakyti tik tada, jeigu licencijos turėtojas išlaikė įgūdžių patikrinimo, kvalifikacijos patikrinimo arba gebėjimų vertinimo egzaminą lėktuvų kvalifikacijai arba pažymėjimui gauti.
   
   
      IV PRIEDAS
      Jungtinės Karalystės nuostata, leidžianti nukrypti nuo Reglamento (ES) Nr. 1178/2011 nuostatų dėl kompleksinio skrydžio egzaminuotojų (SFE), kurie egzaminus vykdo skrydžių imituokliuose.
      1.   NUKRYPTI LEIDŽIANČIOS NUOSTATOS APRAŠYMAS
      Jungtinė Karalystė, nukrypdama nuo Reglamento (ES) Nr. 1178/2011 FCL.1010.SFE nuostatos „SFE. Išankstinės sąlygos“ a punkto, gali leisti SFI pažymėjimo turėtojams prašyti išduoti vienpiločių aukštos klasės sudėtingų lėktuvų SFE pažymėjimą ir šiai lėktuvų kategorijai nustatyti konkrečias išankstines sąlygas.
      2.   LEIDŽIANČIOS NUKRYPTI NUOSTATOS TAIKYMO SĄLYGOS
      Kitų sąlygų įvykdyti nereikia.